Forslag til Rådets direktiv om ændring af direktiv 95/18/EF om udstedelse af licenser til jernbanevirksomheder (98/C 321/06) (EØS-relevant tekst) KOM(1998) 480 endelig udg. - 98/0266(SYN)

(Forelagt af Kommissionen den 29. september 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 75,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i traktatens artikel 189 C og i samarbejde med Europa-Parlamentet, og

ud fra følgende betragtninger:

(1) Ifølge Rådets direktiv 91/440/EØF af 29. juli 1991 om udvikling af Fællesskabets jernbaner (1) har jernbanevirksomheder og internationale sammenslutninger af jernbanevirksomheder en vis ret til adgang til international jernbanetransport;

(2) for at sikre pålidelige og tilstrækkelige ydelser er en fælles licensordning påkrævet som garanti for, at alle jernbanevirksomheder til enhver tid opfylder bestemte krav med hensyn til deres hæderlighed, finansielle kapacitet og faglige kompetence for at beskytte kunder og tredjeparter og kunne tilbyde ydelser af en høj sikkerhedsstandard;

(3) for at sikre, at retten til adgang til jernbaneinfrastrukturen anvendes ensartet og uden forskelsbehandling i hele Fællesskabet, indførtes der med Rådets direktiv 95/18/EF (2) licens for jernbanevirksomheder, når de udfører den form for transport, som er omhandlet i artikel 10 i direktiv 91/440/EØF, idet en sådan licens er obligatorisk for udførelsen af sådanne transportydelser og gyldig i hele Fællesskabet;

(4) nogle medlemsstater har givet mere omfattende adgangsret end den i direktiv 91/440/EØF fastsatte, hvorfor det forekommer nødvendigt at sikre en retfærdig, gennemsigtig og ikke-diskriminerende behandling af alle jernbanevirksomheder, som måtte operere på dette marked, ved at udvide de i direktivet fastsatte principper for udstedelse af licenser til at omfatte alle virksomheder, der opererer i sektoren;

(5) målene for dette direktiv, fastsættelse af hovedprincipperne for udstedelse af licenser til jernbanevirksomheder og gensidig anerkendelse af sådanne licenser inden for hele Fællesskabet, kan ikke i tilstrækkelig grad opfyldes af medlemsstaterne, fordi udstedelsen af sådanne licenser helt klart er et internationalt anliggende; disse mål kan derfor i overensstemmelse med subsidiaritetsprincippet, jf. traktatens artikel 3 B, på grund af deres grænseoverskridende aspekter, bedre opfyldes på fællesskabsplan; i overensstemmelse med proportionalitetsprincippet, jf. nævnte artikel, handler Fællesskabet ved dette direktiv kun i det omfang, det er nødvendigt for at nå disse mål;

(6) det bør præciseres, at pendultrafikken med vejkøretøjer gennem tunnelen under Kanalen og passagerbefordring, der udelukkende udføres på et lokalt særskilt jernbanenet eller på sporveje eller light rail, ikke er omfattet af anvendelsesområdet for direktiv 95/18/EF, og jernbanevirksomheder, der udelukkende udfører deres egen godstransport på et net, der kun anvendes til det formål, er heller ikke omfattet af anvendelsesområdet for direktiv 95/18/EF;

(7) fællesskabsbetingelserne for adgang til eller transit via jernbaneinfrastrukturen vil blive fastsat i andre fællesskabsbestemmelser;

(8) direktiv 95/18/EF bør ændres i overensstemmelse med det ovenfor anførte -

UDSTEDT FØLGENDE DIREKTIV:

Artikel 1

I direktiv 95/18/EF foretages følgende ændringer:

1) Artikel 1 affattes således:

»Artikel 1

1. Dette direktiv omhandler de kriterier, der gælder for en medlemsstats udstedelse, fornyelse og ændring af licenser til jernbanevirksomheder, som er etableret, eller som vil etablere sig i Fællesskabet.

2. Jernbanevirksomheder, som udfører passagerbefordring på lokale særskilte jernbanenet eller passagerbefordring i byer og forstæder på f.eks. sporveje eller light rail, er ikke omfattet af dette direktivs anvendelsesområde. Jernbanevirksomheder, der udfører deres egen godstransport på et jernbanenet, der kun anvendes til det formål, er ikke omfattet af dette direktivs anvendelsesområde.

3. Jernbanevirksomheder og internationale sammenslutninger, hvis aktivitet er begrænset til pendultrafik med vejkøretøjer gennem tunnelen under Kanalen, er heller ikke omfattet af dette direktivs anvendelsesområde.

4. Licenser er gyldige på hele Fællesskabets område.«

2) I artikel 2 foretages følgende ændringer:

a) litra a) affattes således:

»a) »jernbanevirksomhed«: enhver offentlig eller privat virksomhed, hvis aktivitet består i godstransport og/eller passagerbefordring via jernbane, og som er forpligtet til at sørge for trækkraften«.

b) litra d) udgår.

3) Artikel 3 affattes således:

»Artikel 3

Hver medlemsstat udpeger det organ, der er ansvarligt for at udstede licens til jernbanedrift og for opfyldelse af forpligtelserne i henhold til dette direktiv. Udstedelsen af licenser varetages af et organ, som ikke selv udfører jernbanetransport, og som er uafhængigt af organer eller virksomheder, der udfører jernbanetransport.«

Artikel 2

Medlemsstaterne vedtager de nødvendige love og administrative bestemmelser for at efterkomme dette direktiv senest et år efter dets ikrafttræden. De underretter straks Kommissionen herom.

Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT L 237 af 24.8.1991, s. 25.

(2) EFT L 143 af 27.6.1995, s. 70.